
Gair am Cyngor ar Bopeth Cymru 


1.1. 


Mae Cyngor ar Bopeth yn elusen annibynnol sy'n cwmpasu Cymru a Lloegr. Mae'n 
gweithredu fel Cyngor ar Bopeth Cymru yng Nghymru ac mae ganddi swyddfeydd yng 
Nghaerdydd a'r Rhyl. Mae 20 o Ganolfannau Cyngor ar Bopeth i'w cael yng Nghymru, 
pob un ohonynt yn aelodau o Cyngor ar Bopeth Cymru, ac yn darparu gwasanaethau 
o dros 375 o leoliadau. 


Mae gan y gwasanaeth Cyngor ar Bopeth ddwy nod: 


e_ darparu'r cyngor y mae ar bobl ei angen ar gyfer y problemau maent yn eu 
hwynebu 
e gwella'r polisïau a'r arferion sy'n effeithio ar fywydau pobl. 


Mae'r cyngor a ddarperir gan y gwasanaeth Cyngor ar Bopeth yn rhad ac am ddim, yn 
annibynnol, yn gyfrinachol a diduedd, ac mae ar gael i bawb beth bynnag fo'u hil, 
rhyw, anabledd, cyfeiriadedd rhywiol, crefydd, oedran neu'u cenedligrwydd. 


Gwirfoddolwyr hyfforddedig yw'r rhan fwyaf o staff gwasanaethau Cyngor ar Bopeth. 
Mae'r holl staff cynghori, boed yn gyflogedig neu wirfoddol, yn cael eu hyfforddi mewn 
sgiliau cynghori a chânt ddiweddariadau rheolaidd ar hyfforddiant pwnc-benodol a 
mynediad i gefnogaeth arbenigol ar bynciau penodol. 


Mae'r Canolfannau Lleol, o dan delerau aelodaeth Cyngor ar Bopeth yn rhoi cyngor 
craidd yn seiliedig ar dystysgrif o safonau ansawdd ar fudd-daliadau lles/credydau 
treth, dyledion, tai, cynhyrchion a gwasanaethau ariannol, materion defnyddwyr, 
cyflogaeth, iechyd, mewnfudo a lloches, materion cyfreithiol, a pherthnasoedd a 
materion teuluol. 


Bellach mae gan y Gwasanaeth Cyngor ar Bopeth gyfrifoldebau dros gynrychioli 
defnyddwyr yng Nghymru yn sgil newidiadau Llywodraeth y DU yn y maes 

defnyddwyr '. O 1% Ebrill 2014 mae'r cyfrifoldebau hyn yn cynnwys swyddogaethau 
statudol a chyfrifoldebau i gynrychioli defnyddwyr ynni a'r post. 


Crynodeb o'r Pwyntiau Allweddol 


1.6. 


Wrth ddyrannu cyllid i drechu tlodi, mae Cyngor ar Bopeth Cymru yn credu na ddylai 
rhaglenni sy'n canolbwyntio ar ardaloedd penodol neu bobl benodol gael eu hystyried 
yn rhaglenni sy'n annibynnol ar ei gilydd. Dylai Llywodraeth Cymru adolygu ei dull 
cyffredinol o ddyrannu adnoddau i drechu tlodi a cheisio mabwysiadu cyfuniad o 
ddulliau sy'n seiliedig ar amddifadedd a dulliau economaidd-gymdeithasol er mwyn 
sicrhau bod pawb sydd angen cymorth yn gallu ei dderbyn, gan roi mwy o bwyslais ar 
ffactorau sy'n gysylltiedig ag incwm. 


' Ar 1% Ebrill 2013 cafodd y cyfrifoldeb dros gynrychioli defnyddwyr ei drosglwyddo oddi wrth Llais Defnyddwyr 
i'r gwasanaeth Cyngor ar Bopeth (gan gynnwys Cyngor ar Bopeth Cymru) yn dilyn adolygiad Llywodraeth y 
DU o'r maes defnyddwyr. 


Ar sail profiad Cyngor ar Bopeth, mae dulliau gweithredu sy'n canolbwyntio ar 
ardaloedd penodol yn gallu gweithio'n dda, ac yn gyffredinol rydym yn cefnogi dull 
gweithredu 'o'r gwaelod i fyny' rhaglenni fel Cymunedau yn Gyntaf gan ei fod yn helpu 
i sicrhau bod gwasanaethau'n cael eu darparu ar sail anghenion lleol. Mae 
canolbwyntio ar y gymuned hefyd yn helpu i hwyluso cysylltiadau cadarnhaol ac yn 
gwella dealltwriaeth rhwng sefydliadau lleol o'r gwasanaethau gwahanol a ddarparant 
i hwyluso taith ddi-dor i'r cleient. 


Mae Cyngor ar Bopeth Cymru hefyd yn cefnogi dulliau gweithredu sy'n canolbwyntio 
ar ardaloedd penodol er mwyn rhoi rhaglenni tlodi tanwydd ar waith, fel cynllun Arbed 
Llywodraeth Cymru. Rydym yn cydnabod bod gan fodelau o'r fath arbedion maint a 
bod cyfleoedd ar gael i gyrraedd aelwydydd na fyddent yn ymwybodol fel arall o 
gynlluniau seiliedig ar alw. Fodd bynnag, rydym yn pryderu am faint o ddata sydd ar 
gael fel sylfaen i benderfyniadau yn ymwneud â pha ardaloedd y dylid eu targedu. 
Rydym yn credu y dylai Llywodraeth Cymru gomisiynu arolwg tai cynhwysfawr, yn 
debyg i'r arolygon yn Lloegr a'r Alban, i gael gwybodaeth fwy cywir am ba ardaloedd o 
Gymru sydd â'r stoc tai lleiaf effeithlon o ran ynni. 


Un o brif anfanteision mabwysiadu dull gweithredu sy'n canolbwyntio ar ardaloedd 
penodol yw'r ffaith fod pobl mewn angen sy'n byw y tu allan i'r ardaloedd diffiniedig yn 
cael eu heithrio o'r cymorth sydd ar gael. Mae hyn yn arbennig o wir am bobl sy'n byw 
mewn ardaloedd gwledig lle mae'r boblogaeth yn fwy gwasgaredig, ond mae hefyd yn 
achosi problemau lle mae ffiniau rhaglenni yn yr un trefi/dinasoedd. O ganlyniad, 
rydym yn credu y dylai rhaglenni gwrthdlodi Llywodraeth Cymru fod yn fwy hyblyg 
wrth bennu ffiniau yn yr un lleoliadau daearyddol (os nad yw hyn yn digwydd eisoes). 


Dylai Llywodraeth Cymru sicrhau bod ei Chynllun Datblygu Gwledig yn seiliedig ar 
ddadansoddiad llawn o dlodi gwledig yng Nghymru gan gynnwys lleoliad a 
nodweddion yr aelwydydd tlotaf. Heb y dadansoddiad hwn, bydd yn anodd targedu 
mesurau tuag at y rhai mwyaf anghenus neu ddatblygu dangosyddion i fesur 
cynnydd. 


Ceir ein hymateb llawn isod: 


Cysondeb daearyddol mentrau gwrthdlodi 


2.1 


2.2 


Yn ôl profiad Cyngor ar Bopeth, mae pobl sy'n byw mewn tlodi yn wynebu'r un math o 
broblemau lle bynnag y maent yn byw, yn enwedig y canlynol: incwm isel, dyled, 
diweithdra, prinder tai addas, a thalu mwy am lawer o nwyddau a gwasanaethau bob 
dydd (cyfeirir at hyn fel y ‘premiwm tlodi yn aml). Mae'r sefyllfa hon wedi gwaethygu 
dros y blynyddoedd diwethaf oherwydd y dirywiad economaidd, toriadau mewn 
gwariant cyhoeddus a llawer o ddiwygiadau lles. 


Yn ôl ein dadansoddiad mewnol ein hunain, mae tua dwy ran o dair o gleientiaid 
Cyngor ar Bopeth yng Nghymru yn byw o dan y llinell dlodi. Roedd bron i dri chwarter 


y problemau a gyflwynwyd i ganolfannau Cyngor ar Bopeth yn 2013/14 yn ymwneud â 
budd-daliadau/credydau treth (42 y cant) neu ddyledion (31 y cant). 


23 Mae Tabl 1 yn helpu i ddangos y ffaith fod y meysydd sy'n destun ceisiadau cyffredin 
am gyngor, a chyfran gyfatebol y cleientiaid, yn gymharol gyson ledled awdurdodau 
lleol Cymru. Yn yr enghraifft isod rydym wedi dewis y tri awdurdod lleol sydd â'r gyfran 
uchaf o Ardaloedd Cynnyrch Ehangach Haen Is (LSOASs) yn y 10 y cant mwyaf 
difreintiedig o'r holl LSOAs yng Nghymru, sef Blaenau Gwent, Merthyr Tudful a 
Rhondda Cynon Taf, ynghyd â thri sydd â'r gyfran isaf o LSOAs (neu dim un) yn y 10 
y cant mwyaf difreintiedig, sef Sir Fynwy, Powys a Cheredigion?. 


Tabl 1: Dangosfwrdd Awdurdodau Lleol Cyngor ar Bopeth 2013/14" 





Nifer y problemau 





Prif feysydd 
problemau 


Awdurdodau Lleol sydd â'r ganran uchaf o LSOAs 
mwyaf difreintiedig 





Blaenau Gwent 


Merthyr Tudful 


RCT 





Budd-daliadau/ 
credydau treth 


3,298 (46%) 


6,558 (5596) 


21,863 (47%) 























Sir Fynwy 


Powys 


Dyledion 2,434 (3490) 3,987 (3390) 16,045 (3596) 
Diweithdra 319 (496) 289 (290) 1,399 (396) 
Tai 237 (3%) 204 (2%) 1,256 (3%) 
Awdurdodau Lleol sydd â'r ganran isaf o LSOAs 
Prif feysydd mwyaf difreintiedig 
problemau 


Ceredigion 





Budd-daliadau/ 
credydau treth 


2,488 (37%) 


7,656 (45%) 


2,717 (41%) 























Dyledion 1,330 (20%) 5,736 (3496) 1,786 (27%) 
Diweithdra 519 (8%) 830 (5%) 471 (7%) 
Tai 506 (8%) 449 (3%) 367 (6%) 











2 Adolygiad Blynyddol 2013/14 Cyngor ar Bopeth Cymru, Awst 2014 

3 Yn ôl y Mynegai Amddifadedd Lluosog Cymru diweddaraf, Tachwedd 2014 

& Dylid nodi nad oes modd gwneud cymariaethau uniongyrchol rhwng awdurdodau lleol ynglŷn â nifer y 
cleientiaid sy'n cael eu gweld a nifer y problemau a godir gan fod hyn yn gallu dibynnu ar boblogaethau lleol yn 
ogystal ag adnoddau/gallu pob canolfan. 


2.4 


2.5 


2.6 


2.7 


2.8 


Ar hyn o bryd rydym yn credu bod anghysondeb daearyddol wrth roi mentrau 
gwrthdlodi ar waith ledled Cymru. Y prif reswm am hyn yw bod rhai o raglenni 
gwrthdlodi allweddol Llywodraeth Cymru, gan gynnwys Cymunedau yn Gyntaf, 
Dechrau'n Deg a'r Rhaglen Esgyn yn mabwysiadu dull gweithredu sy'n canolbwyntio 
ar ardaloedd penodol, gan dargedu ardaloedd bach sydd â'r canrannau uchaf o 
amddifadedd lluosog. 


Rydym yn cydnabod bod nifer o fanteision i ddulliau gweithredu sy'n canolbwyntio ar 
ardaloedd penodol wrth drechu tlodi:- 


e mae targedu ardaloedd penodol sydd â lefelau uchel hysbys o amddifadedd 
yn cynyddu cyfleoedd i gyrraedd pobl â'r anghenion mwyaf; 

e mae pobl sy'n byw yn yr ardaloedd hynny yn gallu manteisio ar amrywiaeth 
eang o weithgarwch a chymorth; 

e mae'n helpu i godi ymwybyddiaeth am wasanaethau lleol ymysg pobl nad 
ydynt yn gwybod am y cymorth sydd ar gael o bosibl, neu bobl sy'n anfodlon 
gofyn am gymorth. 


Fodd bynnag, mae ein hystadegau yn helpu i ddangos bod pobl yn gallu wynebu tlodi 
incwm a chael problemau ariannol yn unrhyw ran o Gymru. Un o brif anfanteision 
unrhyw fenter wrthdlodi sy'n canolbwyntio ar ardaloedd penodol yw'r ffaith fod pobl 
mewn angen sy'n byw y tu allan i ardaloedd diffiniedig yn debygol o gael eu heithrio o 
fentrau o'r fath. O safbwynt mentrau Llywodraeth Cymru, mae hyn yn arbennig o wir 
am bobl sy'n byw mewn ardaloedd gwledig â phoblogaethau mwy gwasgaredig. Er 
bod Cymru wledig yn fwy cyfoethog na gweddill Cymru ar gyfartaledd, mae yn bocedi 
o amddifadedd sylweddol o hyd mewn llawer o gymunedau gwledig na allant gyrchu'r 
cymorth cyllid sydd ar gael drwy raglenni Llywodraeth Cymru, fel Cymunedau yn 
Gyntaf. Mae effaith byw mewn tlodi yn waeth mewn ardaloedd gwledig hefyd 
oherwydd ffactorau amrywiol, gan gynnwys mynediad ffisegol gwael at wasanaethau 
a chostau byw uwch. Rydym yn trafod hyn ymhellach yn adran 4. 


Fodd bynnag, rydym hefyd yn cydnabod bod mabwysiadu dull gweithredu sy'n 
canolbwyntio ar bobl yn unig wrth drechu tlodi, h.y. targedu grwpiau penodol o bobl, 
ond yn gallu symud y broblem o gyrraedd pawb sydd mewn angen. 


Mae adroddiad OSCI 2012, a ystyriodd amddifadedd gwledig a Mynegai Amddifadedd 
Lluosog Cymru (MALIC), yn ategu ein safbwynt ar gyfyngiadau dulliau gweithredu 
sy'n canolbwyntio ar ardaloedd penodol?. Nododd yr adroddiad fod mesurau sy'n 
canolbwyntio ar ardaloedd penodol yn llai addas i nodi anfantais wledig wasgaredig, 
ac er y gall mynegeion amddifadedd fel MALIC fod yn addas fel procsi ar gyfer 
'angen', dylid defnyddio mesurau mwy uniongyrchol o anghenion grwpiau cleientiaid, 
fel incwm, lle bo hynny'n bosibl ac y dylai fformiwlâu ariannu adlewyrchu hyn. 


Mae'r adroddiad yn nodi bod 29 y cant o bobl yng Nghymru sy'n derbyn budd- 
daliadau incwm neu gyflogaeth yn byw mewn naw awdurdod lleol gwledig yng 





9 Oxford Consultants for Social Inclusion (OCSI): Getting the measure of rural deprivation in Wales, 
comisiynwyd gan Uned Ddata Llywodraeth Leol, Cymru ar ran Fforwm Gwledig CLlLC, Mai 2012, 
http://www.ocsi.co.uk/news/wp-content/uploads/OCSI-GettingMeasureRuralDeprivationWales.pdf 

Nghymru, ond dim ond 13 y cant sy'n byw mewn ardaloedd yn y cwintel mwyaf 
difreintiedig. Pe bai dangosyddion budd-daliadau incwm a chyflogaeth o'r WMID yn 
cael eu defnyddio i ddyrannu adnoddau ar gyfer rhaglen wrthdlodi benodol, mae'r 
adroddiad yn dangos y gallai awdurdodau lleol gwledig dderbyn ddwywaith y cyllid a 
gânt ar hyn o bryd. 


Wrth ddyrannu cyllid i drechu tlodi, mae Cyngor ar Bopeth Cymru yn credu na 
ddylai rhaglenni sy'n canolbwyntio ar ardaloedd penodol neu bobl benodol gael 
eu hystyried yn rhaglenni sy'n annibynnol ar ei gilydd. 

Yn y cyswllt hwn dylai Llywodraeth Cymru: 


e adolygu ei dull cyffredinol o ddyrannu adnoddau i drechu tlodi a cheisio 
mabwysiadu cyfuniad o ddulliau sy'n seiliedig ar amddifadedd a dulliau 
economaidd-gymdeithasol er mwyn sicrhau bod pawb sydd angen 
cymorth yn gallu ei dderbyn, gan roi mwy o bwyslais ar ffactorau sy'n 
gysylltiedig ag incwm. 


Effeithiolrwydd rhaglenni gwrthdlodi sy'n canolbwyntio ar ardaloedd 
penodol, fel Cymunedau yn Gyntaf 


3.1 


3.2 


3.3 


3.4 


Cyfeirir at Cymunedau yn Gyntaf yn aml fel rhaglen adfywio gymunedol flaenllaw 
Llywodraeth Cymru. Ar hyn o bryd, mae'n gweithredu ar draws 52 o ardaloedd 
Clwstwr, sy'n seiliedig yn bennaf ar y 10 y cant o ardaloedd mwyaf difreintiedig yng 
Nghymru. Er bod y rhaglen wedi'i hadolygu a'i diwygio sawl gwaith ers ei sefydlu yn 
2002, nid yw egwyddor sylfaenol y rhaglen wedi newid, sef rhoi dinasyddion wrth 
wraidd darpariaeth polisi. 


Mae Cyngor ar Bopeth Cymru yn cefnogi'r dull gweithredu 'o'r gwaelod i fyny' hwn yn 
gyffredinol gan ei fod yn helpu i sicrhau bod gwasanaethau'n cael eu darparu ar sail 
anghenion lleol a bod cymunedau'n cyfrannu at ddatblygu prosiectau a 
gweithgareddau sy'n ceisio cynorthwyo pobl leol. Mae hefyd yn helpu i sicrhau nad yw 
darparwyr gwahanol yn darparu'r un gwasanaethau. 


Fodd bynnag, un o'r anfanteision yw'r ffaith ei fod yn dibynnu'n helaeth ar gryfder 
arweiniad lleol ac yn gallu arwain at anghysondeb mewn ardaloedd gwahanol. 


Ers mis Hydref 2013, mae Cyngor ar Bopeth Cymru wedi rheoli Prosiect Canlyniadau 
Cyffredin Cymunedau yn Gyntaf Llywodraeth Cymru sy'n cefnogi 38 o'r 52 Clwstwr 
nad oedd ganddynt wasanaethau allgymorth pwrpasol, cymunedol o'r blaen i roi 
mathau penodol o gyngor, gan gynnwys cyngor ar ddyledion, budd-daliadau lles (gan 
gynnwys ennill cymaint o incwm â phosibl) a darpariaeth gallu ariannol. Mae'r prosiect 
yn ariannu 12 canolfan Cyngor ar Bopeth i weithio mewn partneriaeth â sefydliadau 
cymunedol, trigolion ac asiantaethau allweddol eraill i ddarparu mynediad lleol i 
gyngor tan fis Mawrth 2016. Ar hyn o bryd mae'n gweithio o dros 120 o leoliadau yn 
ardaloedd y Clystyrau. 


Mae adborth gan gynghorwyr sy'n gweithio ar y prosiect hwn wedi dangos nifer o 
fanteision allweddol o weithio fel hyn, gan gynnwys: 


3.5 


3.6 


3.7 


- caiff gwasanaethau eu darparu yn lleol, gan leihau'r posibilrwydd y bydd 
cleientiaid yn wynebu costau teithio drud; mae hefyd yn ei gwneud yn haws i 
bobl dderbyn y cyngor sydd ei angen arnynt, yn enwedig pobl sydd â 
phroblemau symudedd neu bobl sy'n poeni am deithio'n rhy bell; 


- _ gan fod y prosiect yn un cymunedol ac yn cynnwys dulliau atgyfeirio mwy 
effeithiol, mae cynghorwyr yn cyrraedd pobl mewn angen na fyddent wedi 
defnyddio gwasanaethau Cyngor ar Bopeth o'r blaen o reidrwydd; 


- _ mae'n helpu i ddatblygu cysylltiadau cadarnhaol a gwella dealltwriaeth rhwng 
sefydliadau lleol/grwpiau cymunedol o'r gwasanaethau gwahanol a ddarparant 
i hwyluso taith ddi-dor i'r cleient. 


Un agwedd lai cadarnhaol yw'r ffaith ei bod yn ymddangos bod cyfathrebu gwael 
rhwng sefydliadau ac anghysondeb oherwydd trosiant staff wedi amharu ar gynnydd 
mewn rhai ardaloedd. 


Mae Cyngor ar Bopeth yn croesawu'r ffaith fod y prosiect hwn yn seiliedig ar 
ganlyniadau a'r ffaith ei fod yn cydnabod pwysigrwydd asesu effaith darpariaeth 
gwasanaethau ar fywydau pobl. Rhwng mis Ebrill a mis Rhagfyr 2014, llwyddodd 
cynghorwyr i helpu tua 10,500 o gleientiaid gyda mwy na 36,000 o broblemau. 
Arweiniodd y prosiect at enillion incwm gwerth £4.7 miliwn yn ystod y cyfnod hwn, ac 
fe gafodd gwerth £6.9 miliwn o ddyled bersonol ei rheoli neu ei dileu o ganlyniad i'r 
cyngor a roddwyd. 


Fel y nodwyd uchod, mae'r prosiect hefyd yn dangos sut mae sefydliadau yn 
cydweithio mewn ffordd drawsbynciol i gyflawni'r amcan o drechu tlodi yng Nghymru, 
gan weithio mewn ffordd wirioneddol integredig yn y Clystyrau. Mae'r canolfannau'n 
nodi bod perthynas weithio agos wedi datblygu rhyngddyn nhw eu hunain a gyda 
mentrau/sefydliadau lleol eraill gan gynnwys Cychwyn Cadarn, Teuluoedd yn Gyntaf, 
Dechrau'n Deg, sefydliadau sy'n gweithio gyda phobl sy'n dioddef cam-drin domestig, 
sefydliadau pobl anabl, undebau credyd a banciau bwyd. 


Fodd bynnag, ar hyn o bryd nid oes dull ffurfiol ar gael ar gyfer adrodd ar y gwerth 
ychwanegol hwn i Lywodraeth Cymru. Mae Cyngor ar Bopeth Cymru yn credu y 
byddai'n fanteisiol hyrwyddo a rhannu rhai o'r arferion gorau hyn rhwng 
ardaloedd ac y gallai Llywodraeth Cymru helpu i hwyluso hyn. 


Er bod canlyniadau'r prosiect hwn yn gadarnhaol iawn (fel y nodwyd eisoes yn adran 
2) un o brif anfanteision mabwysiadu dull gweithredu sy'n canolbwyntio ar ardaloedd 
penodol yw'r ffaith fod pobl mewn angen sy'n byw y tu allan i'r ardaloedd diffiniedig yn 
cael eu heithrio o'r cymorth sydd ar gael. Gall hyn arwain at broblemau penodol os yw 
ffiniau rhaglenni yn yr un trefi/dinasoedd. Yn ôl tystiolaeth rhai o'n cynghorwyr, mae'n 
bosibl bod hyn yn achosi rhwyg mewn rhai cymunedau. O safbwynt y Prosiect 
Canlyniadau Cyffredin, ar ôl trafod â Llywodraeth Cymru, rydym wedi llwyddo i 
sicrhau bod modd gweld cleientiaid sy'n byw y tu allan i ardal y Clwstwr, cyn belled â 
nad yw hyn yn cael effaith niweidiol ar argaeledd cymorth ar gyfer pobl sy'n byw yn y 
Clwstwr. Rydym yn credu y dylai rhaglenni gwrthdlodi Llywodraeth Cymru fod yr 


3.8 

un mor hyblyg wrth bennu ffiniau yn yr un lleoliadau daearyddol (os nad yw hyn 
yn digwydd eisoes). 


Mae Cyngor ar Bopeth Cymru yn cefnogi dulliau gweithredu sy'n canolbwyntio ar 
ardaloedd penodol er mwyn rhoi rhaglenni tlodi tanwydd / effeithlonrwydd ynni ar 
waith. Rydym yn cydnabod bod gan fodelau o'r fath arbedion maint a'u bod yn cynnig 
cyfleoedd i gyrraedd aelwydydd mewn ardaloedd difreintiedig, a all gael eu 
hanwybyddu gan gynlluniau seiliedig ar alw fel arall (er ein bod yn cydnabod bod y 
cynlluniau hynny'n bwysig hefyd). 


Mae cynllun Arbed Llywodraeth Cymru yn enghraifft o arfer da, ond rydym yn pryderu 
am faint o ddata sydd ar gael fel sylfaen i benderfyniadau yn ymwneud â pha 
ardaloedd y dylid eu targedu. Er mwyn gwneud hyn yn effeithiol, mae angen 
gwybodaeth gywir ar Lywodraeth Cymru am leoliad cartrefi sy'n aneffeithlon o ran 
ynni yng Nghymru. Rydym yn credu mai arolwg tai cynhwysfawr, yn debyg i 
Arolwg Tai Lloegr ac Arolwg Cyflwr Tai'r Alban, yw'r ffordd fwyaf effeithiol o 
nodi pa ardaloedd o Gymru sydd â'r stoc tai lleiaf effeithlon o ran ynni. Byddai 
hefyd yn ategu data ar amddifadedd neu ddata ar feini prawf cymhwysedd lleol 
eraill. 


Ar hyn o bryd, mae Cyngor ar Bopeth wrthi'n ymchwilio ar lefel Brydeinig i werth 
dulliau gweithredu sy'n canolbwyntio ar ardaloedd penodol i raglenni tlodi tanwydd. 
Bydd y gwaith hwn yn cymharu tystiolaeth o dri chynllun y tair gwlad, gan hwyluso 
cyfleoedd i rannu arferion da. Byddwn ni'n hapus i rannu canfyddiadau'r gwaith 
ymchwil hwn â'r Pwyllgor a Llywodraeth Cymru er mwyn llywio eu cynlluniau yn y 
dyfodol ar gyfer unrhyw raglenni sy'n canolbwyntio ar ardaloedd penodol. 


Tlodi ac amddifadedd yn y Gymru wledig 


4.1 


4.2 


4.3 


Fel y nodwyd yn adran 2, mae pobl sy'n byw mewn tlodi mewn ardaloedd gwledig yn 
wynebu problemau tebyg i bobl sy'n byw mewn tlodi mewn ardaloedd trefol. Rydym 
yn croesawu'r pwyslais ar drechu tlodi yng nghynigion terfynol Rhaglen Datblygu 
Gwledig Llywodraeth Cymru 2014-2020. Rydym hefyd yn cytuno bod angen agwedd 
gydgysylltiedig tuag at dlodi gwledig er mwyn sicrhau bod ymyriadau penodol o dan y 
Cynllun Datblygu Gwledig a mesurau polisi ehangach, gan gynnwys y Cynllun 
Gweithredu ar gyfer Trechu Tlodi, yn ategu ei gilydd. 


Er bod rhywfaint o gynnydd wedi'i wneud, mae Cyngor ar Bopeth Cymru yn credu bod 
llawer o'r problemau a nododd adroddiad 'Tlodi ac Amddifadedd yn y Gymru Wledig' 
2008 yr Is-bwyllgor Datblygu Gwledig yn parhau hyd heddiw. 


Rydym yn credu yn benodol bod angen gwneud gwaith ymchwil digonol i raddfa a 
natur tlodi gwledig yng Nghymru er mwyn cyfeirio mesurau tuag at y rhai mwyaf 
anghenus neu ddatblygu dangosyddion i fesur cynnydd. Gall hyn danseilio datblygiad 
y Cynllun Datblygu Gwledig a'r Cynllun Gweithredu ar gyfer Trechu Tlodi. 


$ Ymateb Cyngor ar Bopeth Cymru i Lywodraeth Cymru: Awgrymiadau Terfynol Rhaglen Datblygu Gwledig 
Cymru 2014-20 
http://www.citizensadvice.org.uK/index/policy/policy publications/rural development plan wales.htm 


4.4 


4.5 


4.5.1 


4.5.2 


4.5.3 


4.5.4 


Mae Cyngor ar Bopeth Cymru yn credu'r canlynol: 


Dylai Llywodraeth Cymru: 


e sicrhau bod ei Chynllun Datblygu Gwledig yn seiliedig ar 
ddadansoddiad llawn o dlodi gwledig, gan gynnwys lleoliad a 
nodweddion yr aelwydydd tlotaf. Dylai hyn gynnwys comisiynu gwaith 
ymchwil newydd os nad oes data ar gael eisoes 


e sicrhau bod y Gronfa Datblygu Gwledig Gymunedol yn rhoi 
blaenoriaeth fawr i drechu tlodi. 


Incwm a chyflogaeth: 


Mae gwaith yn parhau i fod yn ffordd allweddol allan o dlodi. Fodd bynnag, mae 
angen sicrhau bod gwaith a mesurau sy'n ategu gwaith, fel gofal plant, ar gael ac yn 
hygyrch. Mae lefelau uwch o waith tymhorol a gwaith rhan-amser, ynghyd â chyflogau 
is yn gyffredinol, yn golygu bod tlodi mewn gwaith yn broblem gynyddol mewn 
ardaloedd gwledig a bod pobl sy'n byw mewn lleoliadau gwledig yn parhau i fod o dan 
anfantais oherwydd prinder opsiynau cyflogaeth gwahanol. 


Mae Rhaglen Esgyn Llywodraeth Cymru yn ceisio dod o hyd i gyfleoedd hyfforddi neu 
gyflogaeth addas ar gyfer 5,000 o aelwydydd heb waith yng Nghymru. Fodd bynnag, 
ar hyn o bryd mae prosiectau Esgyn yn cael eu rhoi ar waith mewn ardaloedd 
Cymunedau yn Gyntaf yn unig. Mae'r cynigion terfynol ar gyfer y Cynllun Datblygu 
Gwledig yn aneglur o safbwynt trefniadau i fynd i'r afael â bod heb waith mewn 
ardaloedd gwledig lle nad yw'r Rhaglen Esgyn ar waith. 


Yn ôl adroddiad Cyngor ar Bopeth yn 2010” ar ddiwallu anghenion ar gyfer cyngor 
mewn ardaloedd gwledig, mae llai o bobl yn manteisio ar fudd-daliadau o gymharu ag 
ardaloedd trefol. O ganlyniad, bydd dangosyddion sy'n seiliedig ar fudd-daliadau (er 
enghraifft, y rhai a ddefnyddir ym mharthau cyflogaeth ac incwm MALIC) yn 
tanamcangyfrif lefelau amddifadedd gwledig. Mae hyn yn arbennig o berthnasol i'r 
gymuned ffermio sy'n gallu bod yn gyfoethog o ran asedau ond yn dlawd o ran arian. 


Mae cynorthwyo pobl i hawlio'r holl fudd-daliadau sy'n ddyledus iddynt yn gallu 
gwneud gwahaniaeth sylweddol i'w hincwm. Mae'r prosiect 'Cyngor Da, Byw'n Well' 
wedi'i ariannu gan Lywodraeth Cymru a'i reoli gan Cyngor ar Bopeth Cymru ers mis 
Ionawr 2012 (dechreuodd y prosiect yn 2001 o dan y teitl 'Cyngor Da: Iechyd Da'). 
Prosiect mwyhau incwm sy'n ceisio lleihau tlodi yw hwn, ac mae ar waith ym mhob 
awdurdod lleol. Yn 2013/14, nodwyd bod y prosiect wedi sicrhau gwerth £7.6 miliwn o 
fudd-daliadau/enillion ariannol ar gyfer cleientiaid ledled y naw awdurdod lleol 
gwledig yng Nghymru. 


Mae Cyngor ar Bopeth Cymru yn credu'r canlynol: 
Dylai Llywodraeth Cymru: 


7 “Meeting the advice needs of rural areas', Grŵp Materion Gwledig Cyngor ar Bopeth (2010) 


4.6 
4.6.1 


4.6.2 


4.6.3 


4.6.4 


4.7 
4.7.1 


e_ ystyried sut y gellid ymestyn rhaglen Esgyn neu ddarpariaeth debyg i 
bob ardal wledig yng Nghymru 


e nodi targedau creu swyddi gwledig penodol yn y Rhaglen Datblygu 


Gwledig 
e parhau â'i hymrwymiad i ariannu rhaglenni mwyhau incwm fel Cyngor 
Da, Byw'n Well. 
Trafnidiaeth: 


Mae cyfleoedd gwaith mewn ardaloedd gwledig yn cael eu llesteirio ymhellach gan 
brinder trafnidiaeth gyhoeddus, trafnidiaeth gyhoeddus ddrud a dibyniaeth fawr ar 
drafnidiaeth breifat sy'n cynyddu'r gost o deithio i'r gwaith, teithio i gyfweliadau am 
swyddi neu deithio i gael cymorth arall sy'n gysylltiedig â chael gwaith, yn ogystal â 
gwasanaethau hanfodol eraill. 


Yn ôl gwaith ymchwil a gomisiynwyd gan Cyngor ar Bopeth Cymru ym mis Mawrth 
2014,” mae dros dri chwarter y gweithwyr sy'n byw mewn ardaloedd gwledig yng 
Nghymru yn teithio i'r gwaith yn y car (76 y cant), o gymharu â 68 y cant o'r rhai sy'n 
byw mewn ardaloedd trefol. Yn ôl yr arolwg hwnnw, roedd costau teithio wythnosol 
cyfartalog mewn ardaloedd gwledig (ar gyfer dulliau teithio o bob math) tua £19.24 yr 
wythnos o gymharu â £18.34 yr wythnos mewn ardaloedd trefol (gwahaniaeth o tua 
£47 y flwyddyn). 


I'r rhai sydd heb gar, gall gwasanaeth bws fforddiadwy olygu'r gwahaniaeth rhwng 
gallu gweithio a dibynnu ar fudd-daliadau. Yn ôl gwaith ymchwil Cyngor ar Bopeth a 
Cyngor ar Bopeth yr Alban yn 2010, y prif rwystr i ddod o hyd i swyddi ar gyfer pobl 
sy'n derbyn lwfans ceisio gwaith oedd yr angen i ddod o hyd i swydd yn agos at le 
maent yn byw?. 


Mae Cyngor ar Bopeth Cymru yn credu'r canlynol: 


e Dylai Grwpiau Gweithredu Lleol (fel y'u disgrifir yn y Cynllun Datblygu 
Gwledig) weithio gyda darparwyr gwasanaethau trafnidiaeth lleol i 
ddatblygu atebion hyblyg ac ymatebol i ynysu gwledig, yn ogystal â 
chodi ymwybyddiaeth o opsiynau teithio presennol a newydd. 


Tai: 

Mae Amcangyfrifon Stoc Anheddau Llywodraeth Cymru ar gyfer 2012-13 yn nodi bod 
cyfran y stoc tai rhent cymdeithasol yn is mewn awdurdodau gwledig o gymharu ag 
awdurdodau lleol eraill yng Nghymru. Ceredigion sydd â'r gyfran isaf (996), sydd 
ychydig yn fwy na chyfartaledd Cymru (1696).!? Felly, mae'r prinder tai cymdeithasol 
fforddiadwy yn bryder mawr o hyd mewn ardaloedd gwledig. 


j Comisiynwyd y gwaith ymchwil fel rhan o Arolwg Omnibws Cymru ac fe'i cwblhawyd gan Beaufort Research 
Ltd. Mae'r arolwg yn cynnwys trigolion Cymru 16 oed a throsodd. Cynhaliwyd cyfanswm o 1,012 o gyfweliadau 
rhwng 3 a 21 Mawrth 2014 

Fair welfare: supporting claimants into work, Citizens Advice and Citizens Advice Scotland, Medi 2010, 
http;//www.cas.org.uk/fairwelfaresupportingclaimantsbackintowork.aspx 
18 Llywodraeth Cymru: Amcangyfrifon stoc anheddau ar gyfer Cymru, 2012-13, t.6 


4.7.2 


4.7.3 


4.7.4 


4.7.5 


Bydd pobl sy'n methu fforddio prynu eu cartrefi eu hunain yn gorfod dibynnu mwy ar y 
sector rhentu preifat i ddiwallu eu hanghenion tai. Ledled Cymru, mae Cyngor ar 
Bopeth yn gweld dwywaith yn fwy o gleientiaid sy'n cael problemau â'u tai rhentu 
preifat na chleientiaid sy'n byw yn y sector tai cymdeithasol. Mae hyn yn rhannol wir 
am ganolfannau Cyngor ar Bopeth yn y naw awdurdod lleol gwledig. Ers mis Ebrill 
2014, maent wedi gweld bron i 1,200 o gleientiaid o'r sector rhentu preifat, o gymharu 
â thua 550 o gleientiaid o'r sector rhentu cymdeithasol. Mae tenantiaid o'r sector 
rhentu preifat ledled Cymru yn tueddu i ofyn am gymorth am yr un math o broblemau, 
a'r 3 prif broblem yw: gwaith atgyweirio a gwaith cynnal a chadw; rhent a thaliadau 
eraill a diogelu blaendaliadau tenantiaeth. 


O ganlyniad, roeddem yn croesawu camau Llywodraeth Cymru i fynd i'r afael â'r twf 
yn y sector rhentu preifat drwy Ddeddf Tai (Cymru) 2014, sy'n cynnwys cofrestru, 
trwyddedu a hyfforddi gorfodol ar gyfer landlordiaid yn y sector rhentu preifat. 


Mae'r Bil Rhentu Cartrefi arfaethedig hefyd yn gam cadarnhaol i helpu i egluro'r 
berthynas rhwng landlordiaid a thenantiaid, hyrwyddo dealltwriaeth a sicrhau ymarfer 
cyson. Rydym yn canmol yr egwyddor a sylwadau swyddogion Llywodraeth Cymru y 
bydd y Bil yn dechrau mynd i'r afael â throi allan er mwyn dial. Bydd yn bwysig i 
Lywodraeth Cymru fonitro effaith y newidiadau hyn ar y sector rhentu preifat, yn 
enwedig mewn ardaloedd gwledig, fel rhan o hyn. 


Oherwydd natur y stoc tai mewn llawer o ardaloedd gwledig a chostau uwch tanwydd 
nad yw'n gysylltiedig â nwy, mae tlodi tanwydd yn uwch ar gyfartaledd mewn cartrefi 
gwledig. Yng Nghymru, mae 45 y cant o aelwydydd sy'n defnyddio'r prif gyflenwad 
nwy mewn tlodi tanwydd''. Oherwydd oedran ac adeiladwaith llawer o gartrefi 
gwledig, mae'n llawer drutach eu trin â mesurau effeithlonrwydd ynni. 


Yn 2013, roedd y diweddariad i Gynllun Gweithredu ar gyfer trechu Tlodi Llywodraeth 
Cymru yn cynnwys ymrwymiad i gynnal astudiaeth 'i wella ein dealltwriaeth o'r 
materion sy'n gysylltiedig â thai a thlodi tanwydd mewn ardaloedd gwledig, a'r hyn y 
gellir ei wneud i leihau tlodi tanwydd yn yr ardaloedd hyn'!Z, Hyd y gwyddom, nid yw'r 
astudiaeth hon wedi'i gweithredu eto. Os yw hyn yn wir, rydym yn credu y dylai gael 
blaenoriaeth. 


Mae Cyngor ar Bopeth Cymru yn credu'r canlynol: 
Dylai Llywodraeth Cymru: 


e bwrw ymlaen ar unwaith â'i hastudiaeth arfaethedig o dlodi tai a thlodi 
tanwydd mewn ardaloedd gwledig, os nad yw wedi gwneud hynny 
eisoes. 





'1 «Off-gas consumers: information on households without mains gas heating — Technical annex’, Llais 
Defnyddwyr (Medi 2011) 

12 Llywodraeth Cymru: Creu Cymunedau Cryf: Symud Ymlaen â'r Cynllun Gweithredu ar gyfer Trechu Tlodi, 
Gorffennaf 2013, t.24. 

4.8 


4.8.1 


4.8.2 


4.8.3 


4.8.4 


4.8.5 


e_ dylai'r astudiaeth hon hefyd gynnwys dadansoddiad o'r broblem 
gyffredinol o dai fforddiadwy yn y Gymru wledig, a chynigion ar gyfer 
sut i'w datrys. 


Mynediad at wasanaethau: 


Mae effaith byw mewn tlodi yn waeth mewn ardaloedd gwledig yn aml oherwydd 
mynediad ffisegol gwael at wasanaethau yn ogystal â chostau byw uwch. 


Yn ôl gwaith ymchwil diweddar a gomisiynwyd gan Cyngor ar Bopeth Cymru ym mis 
Mawrth 2014,'$ mae bron i ddwywaith cyfran y bobl sy'n byw mewn ardaloedd 
gwledig (1196) yn ei chael yn anodd dod o hyd i beiriant arian parod di-dâl na phobl 
sy'n byw mewn ardaloedd trefol (696). Hefyd, mae mwy nag 1 o bob 7 unigolyn sy'n 
byw mewn ardal wledig (1596) yn ei chael yn anodd defnyddio banc/cymdeithas 
adeiladu, o gymharu ag 1 o bob 10 (10%) o'r rhai sy'n byw mewn ardaloedd trefol. 
Gall diffyg mynediad at wasanaethau bancio a thalu ffisegol, fel Swyddfeydd Post a 
banciau, ei gwneud yn anodd talu biliau, cael arian parod a defnyddio gwasanaethau 
talu biliau di-dâl. 


Bydd y broses o gyflwyno'r credyd cynhwysol, a fydd yn disodli chwe budd-daliad ar 
gyfer y rhai sydd mewn gwaith a'r rhai sydd heb waith, yn cael goblygiadau mawr ar 
gyfer hawlwyr a'u hangen i gyrchu gwasanaethau ariannol. Gan y bydd taliadau'n cael 
eu gwneud yn uniongyrchol i gyfrifon banc, bydd angen i hawlwyr gael mynediad 
hawdd at wasanaethau bancio er mwyn tynnu arian o'u cyfrif a thalu biliau (gan 
gynnwys rhent). Yn ôl astudiaeth o dros 1,700 o gleientiaid a fyddai'n debygol o 
dderbyn y credyd cynhwysol mewn tair Canolfan Cyngor ar Bopeth (gan gynnwys 
Ynys Môn), byddai dros hanner ohonynt (52 y cant) angen cymorth gyda 
gwasanaethau bancio. Er enghraifft, nid oedd llawer o bobl yn gwybod sut i wneud 
trefniadau i dalu biliau pwysig neu sut i fonitro eu trafodion bancio’. 


Mae Swyddfeydd Post yn darparu gwasanaethau allweddol mewn cymunedau 
gwledig yng Nghymru. Yn ogystal â bod yn 'gownteri' ar gyfer nwyddau'r Post 
Brenhinol, mae ganddynt y potensial i oresgyn llawer o broblemau sy'n wynebu pobl 
oherwydd ynysu gwledig drwy wneud cyfraniad allweddol at ddarparu gwasanaethau 
hanfodol, fel gwasanaethau arian parod a bancio, gwasanaethau'r Llywodraeth a 
siopa!?. Mae gwaith blaenorol Llais Defnyddwyr Cymru yn dangos bod Swyddfeydd 
Post lleol yn gallu bod yn ganolbwynt pwysig mewn ardaloedd gwledig!$. Mae 
gwasanaethau Swyddfa'r Post mewn ardaloedd gwledig hefyd yn cael eu darparu 
drwy wasanaethau allgymorth amrywiol, fel faniau teithiol neu wasanaethau mewn 
tafarn neu ganolfan gymunedol. 


Mae rhwydwaith Swyddfa'r Post yn cael ei weddnewid ar raddfa fawr ar hyn o bryd, 
sy'n golygu y bydd llawer o ganghennau mewn ardaloedd gwledig yn newid i fod yn 


13 Cafodd y gwaith maes ar gyfer yr ymchwil hon ei is-gontractio i Beaufort Research Ltd, Caerdydd fel rhan o 
Arolwg Chwarterol Omnibws Cymru. Mae'r Arolwg yn ceisio bod yn gynrychioladol o'r boblogaeth oedolion 16 
oed a throsodd yng Nghymru. Cynhaliwyd cyfanswm o 1,012 o gyfweliadau rhwng 3 a 21 Mawrth 2014. 

“i Cyngor ar Bopeth: Universal credit managing migration pilot - Final results, Rhagfyr 2013; 
http://www.citizensadvice.org.uK/index/policy/policy_publications/managing_migration_pilot_final_results.htm 
15 Consumer Focus (2011) Rural Consumers in the UK 

'$ Llais Defnyddwyr Cymru (2011) Adroddiad Post 


4.8.6 


4.8.7 


‘Swyddfeydd Post Lleol''”. Cododd Dyfodol Defnyddwyr bryderon ynglŷn â mynediad 
defnyddwyr at wasanaethau a nwyddau Swyddfa'r Post drwy Swyddfeydd Post Lleol 
mewn ardaloedd gwledig, ac mae amrywiad ar fodel Swyddfa'r Post Leol, sef Lleol a 
Mwy! yn cael ei gyflwyno hefyd. Mae canghennau Lleol a Mwy wedi'u lleoli mewn 
ardaloedd gwledig iawn fel arfer. 


Gydol y broses weddnewid hon, bydd yn bwysig sicrhau bod Swyddfa'r Post yn 
parhau i ddiwallu anghenion y cymunedau gwledig a wasanaethant. Rydym yn 
croesawu buddsoddiad Llywodraeth Cymru i gefnogi cynaliadwyedd rhwydwaith 
swyddfa'r post drwy fentrau fel y Gronfa Arallgyfeirio Swyddfeydd Post. Rydym yn 
credu bod mentrau o'r fath yn allweddol mewn ardaloedd gwledig a hoffem eu gweld 
yn parhau. Ar adeg o newid sylweddol i'r rhwydwaith, rydym yn credu ei bod yn 
bwysig iawn cynnig cymorth fel bod busnesau unigol yn gallu cynnal gwasanaethau 
swyddfeydd post hygyrch a phriodol mewn cymunedau lleol. 


Mae mynediad at wasanaethau digidol yn dod hanfodol bwysig ar gyfer bywyd bob 
dydd. Mewn ardaloedd lle mae gwasanaethau ffisegol yn cael eu lleihau, mae 
mynediad ar-lein hyd yn oed yn bwysicach. 


Mae mynediad at fand eang cyflym iawn a gwasanaethau ffonau symudol Trydedd 
Genhedlaeth yn amrywio'n sylweddol ledled Cymru, ac mae llawer o ardaloedd 
gwledig yn cael eu heffeithio yn anghymesur gan fynediad gwael. Yn ogystal ag 
ychwanegu at allgau cymdeithasol, gall hyn arwain at anallu i gyrchu'r opsiynau rhataf 
drwy siopa ar y rhyngrwyd, defnyddio gwefannau cymharu prisiau neu gyngor, ac 
anallu i gyrchu'r amrywiaeth lawn o wasanaethau ariannol, gan gynnwys 
gwasanaethau bancio a thalu biliau ar-lein. Fel y nodwyd eisoes ym mharagraff 4.8.3, 
gall gwasanaethau band eang annigonol hefyd fod â goblygiadau mawr i hawlwyr 
budd-daliadau wrth i'r credyd cynhwysol gael ei gyflwyno. Disgwylir i'r rhan fwyaf o 
hawlwyr gyflwyno a rheoli eu cais am fudd-daliadau ar-lein. Mae'r broses o chwilio ac 
ymgeisio am swyddi hefyd yn dibynnu fwyfwy ar fynediad at y rhyngrwyd. 


Mae rhai pobl yn dioddef allgâu digidol hefyd gan nad oes ganddynt y sgiliau na'r 
hyder sydd eu hangen. O ganlyniad, mae'r broses o helpu i ddatblygu sgiliau TG yn 
bwysig hefyd. Yn ôl ein hastudiaeth ddiweddar o gleientiaid a fydd yn debygol o 
dderbyn y credyd cynhwysol, roedd dwy ran o dair ohonynt (66 y cant) yn methu 
mynd ar-lein i reoli cais yn y cyfnod asesu cyntaf. Ar ôl cael cymorth gan Ganolfan 
Cyngor ar Bopeth, llwyddodd 62 y cant i wella eu sgiliau a'u galluoedd!9, 


Yn ôl adroddiad seilwaith cyfathrebu diweddaraf Ofcom, mae gwahaniaeth sylweddol 
ar hyn o bryd rhwng argaeledd gwasanaethau band eang cyflym iawn mewn 
ardaloedd gwledig ac ardaloedd trefol. Mae gan 83 y cant o safleoedd trefol fynediad 





'7 Yn wahanol i is-swyddfeydd post traddodiadol, mae Swyddfeydd Post Lleol yn darparu gwasanaethau 
swyddfa'r post fel cynnig eilaidd dros brif gownter manwerthu. Staff manwerthu cyffredinol sy'n gyfrifol am y 
trafodion, yn hytrach na staff pwrpasol Swyddfa'r Post wrth gownter ar wahân. Lleolir Swyddfeydd Post Lleol 
mewn safleoedd amrywiol, gan gynnwys siopau cyfleus, gorsafoedd petrol, canolfannau garddio a 
meddygfeydd milfeddygon. Maent ar agor yn hirach ond mae ystod y nwyddau a'r gwasanaethau a ddarparant 
n fwy cyfyng na'r hyn sydd ar gael mewn is-swyddfeydd post. 

8Mae canghennau Lleol a Mwy yn darparu'r un ystod o nwyddau a gwasanaethau â Swyddfeydd Post Lleol, 
ond maent yn cynnig gwasanaethau bancio a thalu biliau wyneb yn wyneb a thrafodion cymhleth eraill nad 
ydynt ar gael mewn Swyddfeydd Post Lleol. 

? Op cit 14 


at fand eang cyflym iawn yn y DU, o gymharu â dim ond 22 y cant mewn ardaloedd 
gwledig??. Ar hyn o bryd, Cymru sydd â'r mynediad isaf (55 y cant) at wasanaethau 
band eang cyflym iawn o holl wledydd y DU (mynediad NGA 58 y cant’), er bod 
mynediad wedi cynyddu dros y flwyddyn ddiwethaf Ê. Powys, Ceredigion, Sir Benfro 
a Conwy sydd â'r mynediad isaf at fand eang cyflym iawn, sef 0-20 y cant. 


4.8.8 Mae Cyngor ar Bopeth Cymru yn croesawu partneriaeth Cyflymu Cymru rhwng 
Llywodraeth Cymru a BT (sy'n ceisio sicrhau bod 96 y cant o safleoedd yn gallu 
manteisio ar wasanaeth band eang ffeibr cyflym yng Nghymru erbyn 2016), a 
Phrosiect Mewnlenwi Cyflymu Cymru ar gyfer safleoedd nad ydynt yn cael eu 
cwmpasu gan y cynlluniau eraill. 


Rydym yn credu y dylai ymdrechion i ymestyn y ddarpariaeth i ardaloedd 
gwledig barhau fel mater o flaenoriaeth, ac y dylid mynd ati mor fuan â phosibl i 
sicrhau bod cymunedau lleol yn ymwybodol o argaeledd a manteision 
gwasanaeth band eang ffeibr cyflym. 


4.8.9 Mae gwasanaethau cynghori a galluogi yn cyflawni mwy na lliniaru effeithiau tlodi ar 
unigolion a theuluoedd. Gall cyngor amserol o ansawdd uchel helpu pobl i frwydro yn 
erbyn gwahaniaethu ac aros mewn cyflogaeth am dâl. Mae gwasanaethau datblygu 
gallu ariannol fel y Gwasanaeth Cynghori Ariannol (sy'n cael ei ddarparu yng 
Nghymru gan Cyngor ar Bopeth Cymru) yn helpu pobl i ennill sgiliau cyllidebu a rheoli 
ariannol. 


4.8.10 Fodd bynnag, mae yna heriau penodol wrth ddarparu cyngor a gwasanaethau mewn 
ardaloedd gwledig, gan gynnwys yr angen i deithio'n bell, costau staff uwch, 
anawsterau hyrwyddo gwasanaethau a recriwtio gwirfoddolwyr, a phrinder partneriaid 
atgyfeirio lleol eraill. 


4.8.11 Gall gwella mynediad ffôn, yn ogystal â darpariaeth ar-lein ac e-bost, helpu i fynd i'r 
afael â'r broblem hon. Dylai gwella gwasanaethau band eang helpu yn y cyswllt hwn 
hefyd. Fodd bynnag, mewn rhai achosion bydd angen rhoi cyngor wyneb yn wyneb o 
hyd, gan gynnwys achosion lle mae angen darllen llawer o ddogfennau neu 
ddogfennau cymhleth, achosion lle nad oes gan bobl fynediad addas at ffôn neu'r 
rhyngrwyd, neu achosion lle mae angen ymweld â rhywun yn y tŷ (e.e. oherwydd 
problemau iechyd neu symudedd). 


4.8.12 Un ffordd o wella mynediad at gyngor wyneb yn wyneb yn y Gymru wledig yw 
hwyluso trefniadau ar gyfer allgymorth lleol, fel gwasanaethau cynghori symudol neu 
sesiynau cynghori mewn adeiladau cymunedol. Un enghraifft o hyn yw uned symudol 
Cyngor ar Bopeth Gwynedd, a ariennir gan y Gronfa Loteri Fawr. Mae'r uned yn mynd 
â gwirfoddolwyr hyfforddedig i leoliadau gwledig lle maent yn cynnig cyngor a 
mynediad drwy we-gamera i gynghorwyr cyffredinol a gweithwyr achos arbenigol yn 
swyddfa'r ardal yng Nghaernarfon. 


4.8.13 Mae Cyngor ar Bopeth Cymru yn credu'r canlynol: 


29 Ofcom: 2014 Communications Infrastructure Report, t.3 

' Mae'r rhan fwyaf, ond nid pob un, o dechnolegau 'mynediad y genhedlaeth nesaf' (NGA) (e.e. cebl) yn 
darparu gwasanaeth band eang cyflym iawn 
22 Op cit 20, t.21 


Dylai Llywodraeth Cymru sicrhau bod strategaethau datblygu lleol (fel y'u 
disgrifir yn y Cynllun Datblygu Gwledig): 


yn cynnwys cynlluniau i gydgysylltu â banciau a darparwyr 
gwasanaethau ariannol prif ffrwd eraill, yn ogystal ag undebau credyd, 
er mwyn sicrhau bod pobl mewn ardaloedd gwledig yn gallu cyrchu'r 
gwasanaethau amrywiol sydd eu hangen arnynt 


datblygu sgiliau ariannol pobl drwy ymgysylltu â rhaglenni gallu 
ariannol, a sicrhau eu bod yn derbyn cymorth datrys problemau gan 
wasanaethau cynghori cyffredinol 


sicrhau bod mynediad digidol yn flaenoriaeth uchel ar gyfer ymyriadau 
lleol, ac ystyried dulliau arloesol o sicrhau mynediad, fel defnyddio 
siopau, grwpiau cymunedol neu wasanaethau symudol fel darpariaeth 
cyngor symudol 


nodi a hwyluso sianeli dysgu er mwyn datblygu sgiliau TG pobl 


ymgysylltu â phartneriaeth Cyflymu Cymru a chynllun Prosiect 
Mewnlenwi Cyflymu Cymru i sicrhau mynediad mor eang â phosibl at 
wasanaeth band eang ffeibr, a helpu i sicrhau bod cymunedau gwledig 
yn ymwybodol o argaeledd a photensial mynediad gwell mor fuan â 
phosibl. 

